31996R1890
L 249/29
JURNALUL OFÍCIAL AL UNIUNII EUROPENE
REGULAMENTUL (CE) NR. 1890/96 AL COMISIEI
din 30 septembrie 1996
de modificare a Regulamentului (CE) nr. 3223/94 de stabilire a normelor de aplicare a regimului de import al fructelor și legumelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1035/72 al Consiliului din 18 mai 1972 privind organizarea comună a piețelor în sectorul fructelor și legumelor (1), modificat ultima dată de Regulamentul (CE) nr. 1363/95 al Comisiei (2), în special articolul 23 alineatul (2),
întrucât Regulamentul (CE) nr. 3223/94 al Comisiei (3) din 21 decembrie 1994, modificat ultima dată de Regulamentul (CE) nr. 2933/95 (4), a stabilit normele de aplicare a regimului de import al fructelor și legumelor;
întrucât prețurile medii reprezentative ale produselor importate din țările terțe nu pot fi considerate ca semnificative la nivel comunitar, în cazul în care corespund unor cantități mai mici de o tonă; întrucât nu este necesar, prin urmare, ca statele membre să comunice aceste prețuri Comisiei;
întrucât, după șapte zile de aplicare fără modificare a unei valori forfetare la import pentru un produs de origine determinată, importurile acestui produs se pot considera terminate temporar; întrucât este, prin urmare, necesar să se elimine valoarea menționată anterior;
întrucât Regulamentul (CE) nr. 3223/94 a pus în aplicare un mecanism de constatare a prețurilor pe piețele reprezentative în vederea stabilirii unei valori forfetare la import care servește la determinarea valorii produselor importate în consignație în vederea clasificării lor tarifare; întrucât, în temeiul Regulamentului (CE) nr. 1558/96 al Comisiei (5), pentru perele și prunele originare din țările asociate din Europa Centrală, importate în vederea transformării lor, se aplică prețuri distincte pentru anul 1996 în perioade determinate; întrucât, pentru aceste produse, care nu se vând în consignație pe piețele reprezentative, un mecanism de constatare directă a prețurilor se poate pune în aplicare pentru clasificarea lor tarifară; întrucât mecanismul menționat anterior poate să includă numai clasificarea tarifară a produselor în cauză, pe baza fie a prețului FOB al acestor produse, majorat cu cheltuielile de asigurare și de transport până la frontierele teritoriului vamal al Comunității, fie a valorii în vamă prevăzute la articolul 30 litera (c) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (6), modificat de Regulamentul (CEE) nr. 2454/93 al Comisiei (7);
întrucât măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor,
ADOPTĂ PREZENTUL REGULAMENT:
Articolul 1
Regulamentul (CE) nr. 3223/94 se modifică după cum urmează.
1.
La articolul 2 alineatul (1), se adaugă următorul text:
„În cazul în care cantitățile totale prevăzute la litera (b) sunt mai mici de o tonă, prețurile corespunzătoare nu se transmit Comisiei.”
2.
La articolul 4 alineatul (4) se adaugă următoarea teză:
„Ele încetează, cu toate acestea, să fie în vigoare în cazul în care nici un preț mediu reprezentativ nu este comunicat Comisiei timp de șapte zile consecutive.”
3.
Anexa se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 septembrie 1996